Sep 29,2018
వాణిజ్య యుద్ధంతో భారత్‌కు మేలే: జైట్లీ
న్యూఢిల్లీ: ప్రస్తుతం ప్రపంచ దేశాల మధ్య నెలకొన్న వాణిజ్య యుద్ధం వల్ల కొంత అస్థిరత్వం ఏర్పడినప్పటికీ.. భవిష్యత్‌లో ఇది భారత్‌పై సానుకూల ప్రభావమే చూపగలదని కేంద్ర ఆర్థిక మంత్రి అరుణ్‌ జైట్లీ అన్నారు. వాణిజ్య యుద్ధం వల్ల భారత్‌లో క్రమంగా వాణిజ్య, తయారీ రంగంలో అవకాశాలు మెరుగుపడుతాయని జైట్లీ అభిప్రాయపడ్డారు. స్థానికంగా పీహెచ్‌డీ ఛాంబర్‌ ఆఫ్‌ కామర్స్‌ వార్షిక సదస్సులో పాల్గొన్న జైట్లీ మాట్లాడుతూ.. 'ప్రస్తుతం నెలకొన్న అంతర్జాతీయ వాణిజ్య పరిస్థితులు భారత్‌పై కొంత ప్రభావం చూపిస్తున్నాయి. అయితే మున్ముందు ఇవే పరిస్థితులు దేశం వేగంగా అభివృద్ధి చెందడానికి దోహదపడగలవని తెలిపారు. వ్యాపార, తయారీ రంగంలో అవకాశాలు మెరుగుపడుతాయి' అని వివరించారు. పెరుగుతున్న ముడి చమురు ధరలు కూడా మన ఆర్థిక వ్యవస్థకు సవాల్‌గా మారాయని జైట్లీ అన్నారు. ప్రపంచంలోనే అతిపెద్ద చమురు దిగుమతిదారు భారత్‌ అని, దేశంలోని చమురు అవసరాలను తీర్చేందుకు 81శాతం దిగుమతులపైనే ఆధారపడాల్సి వస్తోందన్నారు. అయితే ఈ సవాళ్లను అధిగమించే రోజు దగ్గర్లోనే ఉందని జైట్లీ విశ్వాసం వ్యక్తం చేశారు. ఈ సందర్భంగా ఆర్థిక నేరగాళ్లను జైట్లీ పరోక్షంగా హెచ్చరించారు. 'వ్యాపార సంస్థలు నైతిక విధానాలను అనుసరించాలి. ఈ విధానాల వల్ల వ్యాపారాలు కూడా వృద్ధి చెందుతాయి. సంస్థలు తమ పన్ను బకాయిలను తప్పనిసరిగా చెల్లించాల్సిందే. ఎందుకంటే రాత్రికి రాత్రే విదేశాలకు పారిపోకుండా దివాలా చట్టం అడ్డుకుంటుంది. రుణ దాతల నుంచి డబ్బు తీసుకున్నప్పుడు ఆ అప్పును సరైన కాలంలో తీర్చాలి. అంతేగానీ.. డబ్బు ఇచ్చినందుకు రుణదాతలు నిద్రలేని రాత్రులు గడిపే స్థితి రాకూడదు' అని జైట్లీ వివరించారు.
మీ స్నేహితులకు రికమెండ్ చెయ్యండి